Sikorsky SH-60 Seahawk

Sikorsky SH-60 Seahawk er et amerikansk militært 
maritimt flerbrukshelikopter produsert av Sikorsky. Helikopteret er basert på Sikorsky UH-60 Black Hawk og de er begge varianter av Sikorsky S-70.

Den amerikanske marinen bruker helikopteret under betegnelsene SH-60B, SH-60F, HH-60H, MH-60R og MH-60S. Det blir blant annet brukt ombord på fregatter, jagere, kryssere, amfibiske landingsskip og hangarskip til antiubåtkrigføring (ASW), anti-overflatekrigføring (ASUW), spesialoppdrag, søk og redning (SAR), transport og forsyninger og medisinsk evakuering.

Design og utvikling 

På 1970-tallet begynte den amerikanske marinen å se etter et nytt helikopter til å erstatte Kaman SH-2 Seasprite. SH-2 helikoptrene ble brukt som plattform for Light Airborne Multi-Purpose System (LAMPS) Mark 1. Da Mark 2 versjonen av systemet ble planlagt så en at utstyret tok for stor plass til at SH-2 helikopteret kunne brukes. Samtidig på midten av 70-tallet vurderte den amerikanske hæren Sikorsky YUH-60 og Boeing Vertol YUH-61 til bruk for sitt Utility Tactical Transport Aircraft System (UTTAS), og marinen bestemte da å basere sine spesifikasjoner for nye helikoptre på dette for å redusere kostnadene. Både Sikorsky og Boeing Vertol leverte forslag til maritime versjoner av sine helikoptre i april 1977. Tidlig i 1978 valgte marinen Sikorsky sitt S-70B design som vinner og det fikk betegnelsen SH-60B Seahawk.

SH-60B Seahawk 

SH-60B Seahawk er 83% lik UH-60 Black Hawk. Forskjellene inkluderer blant annet korrosjonsbeskyttelse, kraftigere motorer og flytting av bakre landingshjul slik at helikopteret er mindre plasskrevende.
Fem YSH-60B LAMPS III prototyper ble bestilt, og første flyging ble gjennomført 12. desember 1979. Den første produksjonsversjonen SH-60B gjennomførte første flyging 11. februar 1983 og ble satt i aktiv tjeneste i 1984.

SH-60B LAMPS III er hovedsakelig utplassert på fregatter, jagere og kryssere og har som hovedoppgave å bedrive antiubåt- og anti-overflatkrigføring.
SH-60J er en versjon av SH-60B for japans marine. SH-60K er en modifisert versjon av SH-60J. Begge versjonene blir produsert av Mitsubishi på lisens.

SH-60F Seahawk 

Etter at SH-60B var satt i tjeneste begynte den amerikanske marinen å utvikle SH-60F for å erstatte SH-3 Sea King helikoptrene. En tidlig modell av SH-60B ble bygget om og var prototype for SH-60F. Sikorsky ble tildelt kontrakten for de første syv SH-60F helikoptrene i januar 1986, og første flyging ble gjennomført 19. mars 1987.
SH-60F blir primært brukt til antiubåt-krigføring i en Carrier Strike Group.

HH-60H Seahawk 

HH-60H ble utviklet sammen med US Coast Guard sitt HH-60J helikopter.
De første fem HH-60H helikoptrene ble bestilt i september 1986, og først flyging ble gjennomført 17. august 1988.
Primæroppgavene til HH-60H versjonen er søk og redning i kampsituasjoner, spesialoppdrag og anti-overflatekrigføring.

MH-60R Seahawk 
 MH-60R er utviklet for å kombinere egenskapene til SH-60B og SH-60F og skal etter hvert erstatte SH-60B og SH-60F.

Regjeringen besluttet i mars 2023 å kjøpe seks Seahawk MH-60R som vil erstatte NH90-helikoptrene som ble satt på bakken i 2022. Helikoptrene skal i første omgang brukes av Kystvakten, men de vil også være klargjorte for utstyr til antiubåt operasjoner. Forventet kostnadsramme er 12 milliarder kroner, og helikoptrene skal etter planen leveres i periode 2025 til 2027. USAs utenriksdepartement godkjente forespørselen om salget i april 2023. Kjøpet krever at Stortinget godkjenner prosjektet.

MH-60S 

I 1997 ble det bestemt at den amerikanske marinen skulle erstatte sin CH-46 Sea Knight helikoptre. Sikorsky ble tildelt kontrakten i 1998. Versjonen hadde da betegnelsen CH-60S, men i 2001 ble dette forandret til MH-60S.
MH-60S er basert på UH-60L og er utplassert ombord på hangarskip, amfibiske landingsskip, skip tilhørene Military Sealift Command, og hurtigående support skip. Primæroppgavene er blant annet transport av forsyninger, medisinsk evakuering, søk og redning i kampsituasjoner, anti-overflatekrigføring, overvåking og rekognisering og spesialoppdrag.

Varianter

Amerikanske versjoner 

 YSH-60B: Prototype av SH-60B.
 SH-60B: Versjon i bruk i den amerikanske marinen.
 NSH-60B: Versjon som er permanent utstyrt for testing.
 CH60E: Foreslått versjon for transport av tropper som aldri ble realisert.
 SH-60F: Modifisert versjon av SH-60B i bruk i den amerikanske marinen.
 NSH-60F: Modifisert versjon som støtter VH-60N Cockpit Upgrade program.
 HH-60H: Versjon i bruk av den amerikanske marinen.
 XSH-60J: Prøveversjon bygget for Japan.
 SH-60J: Versjon bygget for den japanske marine av Mitsubishi på lisens.
 SH-60K: Versjon bygget for den japanske marine av Mitsubishi på lisens.
 YSH-60R: Modifiserte SH-60B brukt under utvikling av MH-60R.
 MH60-R: Versjon i bruk av den amerikanske marinen.
 YCH-60S
 MH-60S: Versjon i bruk av den amerikanske marinen.
 HH-60J Jayhawk: Versjon i bruk av US Coats Guard.

Eksportversjoner 

 S-70B Seahawk: Sikorsky sin betegnelse på Seahawk. Blir ofte brukt på eksportversjoner.
 S-70B-1 Seahawk: Antiubåt-versjon for den spanske marine.
 S-70B-2 Seahawk: Antiubåt-versjon for Royal Australian Navy. 
 S-70B-3 Seahawk: Antiubåt-versjon for den japanske marine. Betegnelsen SH-60J blir også brukt.
 S-70B-4 Seahawk: Sikorsky sin betegnelse på SH-60F.
 S-70B-5 : Sikorsky sin betegnelse på HH-60H og HH-60J Jayhawk.
 S-70B-6 Aegean Hawk: Versjon for Hellas.
 S-70B-7 Seahawk: Versjon for den Thailandske marinen.
 S-70B-28 Seahawk: Versjon for Tyrkia.
 S-70C: Betegnelse på den sivile versjonen av H-60.
 S-70c(M)-1/2 Thunderhawk: Versjon for Taiwan.
 S-70C-2: Versjon for Kina.
 S-70C-6 Super Blue Hawk: Søk og redningsversjon for Taiwan.
 S-70C-14: Versjon for transport av VIP gjester bestilt av Brunei.
 S-70A(N) Naval Hawk: Maritim versjon som blander designet til S-70A Black Hawk og S-70B Seahawk.
 S-70L: Sikorsky sin originale betegnelse på SH-60B Seahawk.

Referanser

Eksterne lenker 

 US Navy faktaside om SH-60 Seahawk 

Militærhelikoptre
Sikorsky helikoptre